Javaslat AZ EURÓPAI PARLAMENT ÉS A TANÁCS HATÁROZATA az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás 28. pontja alapján történő igénybevételéről (Olaszország „EGF/2011/016 IT/Agile” referenciaszámú kérelme) /* COM/2013/0120 final */





INDOKOLÁS A költségvetési fegyelemről és a pénzgazdálkodás hatékonyságáról és eredményességéről szóló, az Európai Parlament, a Tanács és a Bizottság között létrejött, 2006. május 17-i intézményközi megállapodás[1] 28. pontja a pénzügyi keret vonatkozó fejezeteinek felső korlátain felül, egy rugalmassági mechanizmus révén, legfeljebb évi 500 millió EUR erejéig lehetővé teszi az Európai Globalizációs Alkalmazkodási Alap (a továbbiakban: EGAA) igénybevételét. Az EGAA-ból nyújtott hozzájárulásokra vonatkozó szabályokat az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendelet[2] tartalmazza. 2011. december 30-án Olaszország az információs és kommunikációs technológiák (IKT) olaszországi ágazatában működő Agile S.r.l vállalatnál történt elbocsátásokat követően „EGF/2011/016 IT/Agile” referenciaszámmal kérelmet nyújtott be az EGAA-ból igénybe vehető pénzügyi hozzájárulás iránt. A kérelem alapos vizsgálatát követően a Bizottság az 1927/2006/EK rendelet 10. cikke alapján megállapította, hogy a pénzügyi hozzájárulásnak a rendeletben megállapított feltételei teljesülnek. A KÉRELEM ÖSSZEFOGLALÁSA ÉS ELEMZÉS Főbb adatok: || EGAA-referenciaszám || EGF/2011/016 Tagállam || Olaszország 2. cikk || a) Elsődlegesen érintett vállalat || Agile S.r.l. Beszállítók és az ellátási lánc következő szintjein álló termelők || 0 Referencia-időszak || 2011.9.22. – 2011.12.22. A személyre szabott szolgáltatások nyújtásának kezdete || 2012.3.15. A kérelem benyújtásának időpontja || 2011.12.30. A referencia-időszakban történt elbocsátások száma || 1 257 A referencia-időszak előtti és utáni elbocsátások száma || 0 Összes támogatható elbocsátás || 1 257 Az intézkedések által várhatóan érintett, elbocsátott munkavállalók száma || 856 A személyre szabott szolgáltatásokhoz kapcsolódó kiadások (EUR) || 5 458 115 Az EGAA végrehajtásához kapcsolódó kiadások[3] (EUR) || 218 000 Az EGAA végrehajtásához kapcsolódó kiadások (%-ban) || 3,84 Teljes költségvetés (EUR-ban) || 5 676 115 EGAA-hozzájárulás EUR-ban (65 %) || 3 689 474 1. A kérelmet 2011. december 30-án nyújtották be a Bizottsághoz, és 2012. október 2-ig további információkkal egészítették ki. 2. A kérelem az 1927/2006/EK rendelet 2. cikkének a) pontja szerint eleget tesz az EGAA igénybevételéhez szükséges feltételeknek, és benyújtása a rendelet 5. cikkében említett 10 hetes határidőn belül megtörtént. Az elbocsátások és a világkereskedelemben a globalizáció hatására bekövetkezett fő strukturális változások, illetve a globális pénzügyi és gazdasági válság közötti kapcsolat 3. Az elbocsátások és a globális pénzügyi és gazdasági válság közötti kapcsolat bizonyítása érdekében Olaszország azzal érvel, hogy a rendelkezésre álló adatok alapján[4] a pénzügyi válság jelentősen hozzájárult az IKT-ágazatban lezajló visszaeséshez, különösen a 2008/2009-es időszakban. 2005 és 2008 között az EU-ban az IKT-piac évente 3 %-nál gyorsabb ütemben nőtt (2007-ben az előző évhez képest 6,8 %-kal nőtt), míg 2009. a növekedés 2,4 %-os visszaesésével a tendencia megfordulását jelezte. Ez a csökkenő tendencia 2010-ben is folytatódott (-1 %). Az olasz IKT-ágazat az EU egészére vonatkozó tendenciához hasonlót követett. A válság azonban jelentős hatással volt az ágazatra, és a negatív növekedés korábbi évekhez képest 2009-ben 4,2 %-ot, 2010-ben pedig 2,5 %-ot ért el. 4. A pénzügyi és gazdasági világválság következményei különösen súlyosan érintették az információs technológia piacát az Unióban. 2009-ben a kereskedelem volumene 20 milliárd EUR-val csökkent, az előző évhez képest ez -5,4 %-os csökkenést jelent. Ez véget vetett a 2005-2008-as időszak emelkedő tendenciájának, amikor is folyamatosan nőtt a kereskedelmi volumen, 2008-ban elérve a 359 milliárd EUR-t. Az IT-piac visszaesése súlyos csapást mért mind a hardverre és a technikai segítségnyújtásra, mind a szoftverekre és szolgáltatásokra. 2008-hoz képest a hardver és technikai segítségnyújtás alszektorok uniós szinten 2009-ben 7,6 %-kal csökkentek, és Olaszországban 10 %-kal, míg a szoftverek és szolgáltatások alszektorok uniós szinten 4 %-kal, Olaszországban pedig 5,6 %-kal csökkentek. 5. A Bizottság az „EGF/2010/012 NL/Noord Holland ICT” referenciaszámú kérelem értékelésében[5] már megállapította a gazdasági és pénzügyi válságnak az IKT-ágazatban működő vállalatokra gyakorolt hatását. Azok az érvek továbbra is érvényesek. 6. Igen súlyosan érintette az Agile S.r.l-t, egy olasz informatikai szolgáltatót az ITK-ágazat erős hanyatlása Olaszországban. A pénzügyi és gazdasági világválság hatásai épp akkor váltak érzékelhetővé, amikor az Agile kereskedelmi stratégiáján változtatott – a helyi szintű call center szolgáltatások nyújtása helyett integrált IT szolgáltatásokat biztosított multiregionális szinten. A gazdasági visszaesés idején a vállalat erőfeszítései és a szükséges beruházások kevésnek bizonyultak ahhoz, hogy az Agile elérje növekedési célkitűzéseit, ennek eredményeképpen súlyos veszteségeket szenvedett a cég, és végül fizetésképtelenné vált, következésképpen elbocsátásokra került sor. Az elbocsátások számának igazolása és a 2. cikk a) pontjában foglalt kritériumok teljesítése 7. Olaszország e kérelmet az 1927/2006/EK rendelet 2. cikkének a) pontjában meghatározott beavatkozási kritériumok alapján nyújtotta be, amelyek szerint az alapból akkor lehet támogatást nyújtani, ha egy négyhónapos időszak alatt egy tagállamban működő vállalattól – beleértve annak beszállítóit és az ellátási lánc következő szintjein álló termelőket – legalább 500 munkavállalót elbocsátanak. 8. A kérelem szerint az Agile S.r.l. vállalattól a 2011. szeptember 22. és 2011. december 22. közötti időszakban 1 257 főt bocsátottak el. Valamennyi elbocsátottat az 1927/2006/EK rendelet 2. cikke második bekezdésének harmadik francia bekezdése alapján vették számításba. A Bizottság megkapta a 2. cikk (2) bekezdése második pontjának harmadik francia bekezdésében előírt megerősítést, miszerint ez az elbocsátottak tényleges száma. Az elbocsátások előre nem látható jellegének magyarázata 9. Az Agile vállalatot 2004 januárjában hozták létre, a Getronics csoporton belül. A potenzai (Basilicata) székhelyű vállalat call center szolgáltatásokat nyújtott, és körülbelül 170 embert foglalkoztatott. 10. Az Eutelia SpA vállalatot 2003-ban alapították, az IT Plug SpA és az Edisontel SpA vállalatok egyesüléséből. Az új vállalat alapvető tevékenysége a vezetékes telefonvonalak és internet szolgáltatások területe. 2006-ban az Eutelia SpA, amely Olaszországban akkor az öt legnagyobb ilyen jellegű szolgáltató egyike volt, a vállalati stratégia részeként – mely tevékenységeinek diverzifikálását célozta meg az IT-ágazatban, valamint azt, hogy integrált IT szolgáltatásokat (hang, adat, internet, hardver és szoftver) biztosít – felvásárolta a Getronics Solutions Italia SpA vállalatot (az Olivetti Sistemi egyik leányvállalata, körülbelül 1600 alkalmazottal), és a Bull Italia SpA vállalatot (450 alkalmazott). 2008 végén, az Eutelia csoportnál zajló, a tevékenységekre és a személyzetre vonatkozó átcsoportosítások során az IT tevékenységeket, valamint 1 922 alkalmazottat az Agile-hez helyeztek át, mely a Getronics akvizíciója óta az Eutelia ellenőrzése alá tartozott. 11. Az olasz hatóságok azzal érvelnek, hogy az Agile még az igen válságos körülmények között is bízott a jövőjében. Azonban az IT-ágazatban történt, a vártnál nagyobb visszaesés, valamint a gazdasági és pénzügyi válságot követően a hitelnyújtás korlátozottsága – mindkét körülményt nehéz volt előrelátni – nem várt terhet jelentett a vállalatnak, amely nem tudott nyereséges megoldást találni, és amely ellen 2010-ben fizetésképtelenségi eljárás indult. Az elbocsátó vállalkozások és a támogatásra jogosult munkavállalók meghatározása 12. A kérelem 1 257 személy elbocsátásával függ össze az Agile S.r.l. vállalatnál. 13. Az elbocsátott munkavállalók megoszlása a következő: Kategória || Szám || Százalék Férfiak || 889 || 70,72 Nők || 368 || 29,28 EU-állampolgárok || 1 254 || 99,76 Nem EU-állampolgárok || 3 || 0,24 15 és 24 év közöttiek || 1 || 0,08 25 és 54 év közöttiek || 955 || 75,97 55 és 64 év közöttiek || 300 || 23,87 64 évesnél idősebbek || 1 || 0,08 14. 43 munkavállaló küzd tartós egészségügyi problémával vagy él fogyatékkal. 15. A foglalkozási csoportok szerinti megoszlás a következő: Kategória || Szám || Százalék Felsőfokú képzettséget igénylő foglalkozások || 377 || 29,99 Technikusok és hasonló foglalkozások || 457 || 36,36 Irodai foglalkozások || 263 || 20,92 Szolgáltatási és értékesítési foglalkozások || 160 || 12,73 16. Az 1927/2006/EK rendelet 7. cikkének megfelelően Olaszország megerősíti, hogy az EGAA végrehajtásának különböző szakaszaiban és különösen az EGAA-hoz való hozzáférésben mind jelenleg, mind a jövőben a nők és a férfiak egyenlőségét szem előtt tartó és diszkriminációellenes politikát alkalmaz és fog is alkalmazni. Az érintett terület, valamint az ott működő hatóságok és érdekelt felek bemutatása 17. Az Agile vállalatnál történt elbocsátások szinte egész Olaszországra kiterjednek. Az érintett területek a 19 olasz régió közül 12 régiót érintenek: Piemonte, Lombardia, Veneto, Emilia-Romagna, Toszkána, Umbria, Lazio, Campania, Puglia, Basilica és Calabria, valamint Szicília. 18. A fő érdekelt felek az érintett régiók regionális hatóságai[6], valamint a következő szakszervezetek: Federazione Impiegati e Operai Metallurgici FIOM-CGIL, Federazione Italiana Metalmeccanici FIM-CILS, Unione Italiana Lavoratori Metalmeccanici UILM-UIL, Unione General dei Lavoratori Metalmeccanici UGL-Metalmeccanici és Unione Italiana Lavoratori communicazione UILCOM-UIL. Az elbocsátások várható hatása a helyi, a regionális és az országos foglalkoztatásra 19. A 2008-2010 közötti három évben Olaszországban a munkanélküliségi ráta 6,8 %-ról 8,5 %-ra emelkedett. A tizenkét érintett régió közül azonban nyolc régióban a nemzeti átlagon felül még 1,9 % és 2,6 % közötti emelkedést észleltek. 2010-ben a munkanélküliségi ráta ismét a hagyományos kettősséget mutatta: egyfelől a közép- és észak-olaszországi régiókban a munkanélküliségi ráták egyeztek az országos átlaggal, 5 % és 9 % között mozogtak (például Lombardia 5,7 %, Emilia-Romagna és Veneto 5,8 %, Piemonte 7,7 % és Lazio 9,4 %), másfelől a déli régiókban a munkanélküliségi ráta 6 %-kal az országos átlag fölött volt (például Calabria 12,1 %, Basilicata 13,1 %, Campania 14,2 %, és Szicília 14,8 %). Az Agile vállalatnál történt elbocsátások tovább súlyosbítják a jelenlegi labilis foglalkoztatási helyzetet, különösen a déli régiókban, ahol a gazdasági fellendülés lehetőségei sokkal korlátozottabbak. A finanszírozásra javasolt, személyre szabott szolgáltatások összehangolt csomagja és annak tételes bontásban meghatározott, becsült költségei, valamint a strukturális alapok által támogatott intézkedésekkel való komplementaritása 20. Az alábbi intézkedések együttesen összehangolt csomagot képeznek, amely a munkavállalók munkaerőpiacra történő visszailleszkedését célzó, személyre szabott szolgáltatásokból áll. – Pályaorientációs tanácsadás és készségek felmérése: Ennek része egy sor strukturált interjú és célzott eszköz, mint például a képzési elemzés és a foglalkoztathatósági profil, amelyek révén meg lehet határozni azokat a területeket, ahol a munkavállalók fejleszthetik készségeiket, és segítséget kapnak szakmai céljaik meghatározásához. A készségek felmérésével a munkavállalók segítséget kapnak ahhoz, hogy felismerjék saját készségeiket, és a saját érdeklődési körükhöz kapcsolódó lehetőségeket, valamint kidolgozhassanak egy reális karrier-tervet. A munkavállaló és a tanácsadó olyan kérdéseken dolgoznak együtt, mint például az illető lehetőségei és érdeklődési köre, valamint közösen elemzik a motivációit és elvárásait. Az értékeléseket követően összegző dokumentumot állítanak össze, amely tartalmazza a munkavállaló készségeinek összefoglalását, egyedi projektjét és egy cselekvési tervet. Ezt az eszközt minden munkavállalónak biztosítják majd. Mivel azonban Szicília és Piemonte régiói más forrásokat használnak ennek az eszköznek a finanszírozásához kapcsolódó költségekre, mint az EGAA társfinanszírozást, és annak érdekében, hogy ne torzuljon a munkavállalónkénti átlagos költség, az Agile vállalatnak azon korábbi munkavállalói, akik ebben a két régióban élnek, ennél a konkrét intézkedésnél nem szerepelnek a pénzügyi táblázatban a támogatásra jogosult munkavállalók között. – Kapcsolódó szolgáltatások: Ez az intézkedés magában foglalja a személyre szabott támogatás megtervezését, kivitelezését és nyomon követését, valamint a tanácsadást. A munkavállalók sajátos szükségleteiknek megfelelően személyre szabott szolgáltatási csomagokat kapnak. Az EGAA teljes végrehajtási időszaka alatt folyó tanácsadás biztosítja, hogy az intézkedéscsomagokat szükség esetén módosítani lehessen. – Az újbóli elhelyezkedéshez és a munkakereséshez nyújtott támogatás: Ez személyre szabott önreklámozási stratégia kidolgozását és munkakeresési tevékenységeket foglal magában, beleértve a helyi és regionális elhelyezkedési lehetőségek felkutatását. A munkavállalók segítséget kapnak ahhoz, hogy állásokra jelentkezzenek az érdekelt vállalkozásoknál, és támogatást kapnak a kiválasztási eljárás során. Szükség esetén egyedi képzésben részesülnek, ami segítséget jelenthet számukra abban, hogy munkát vállaljanak az érintett vállalatoknál. – Szakképzés és a képességek fejlesztése: Az elbocsátott munkavállalóknak vagy szakképzést ajánlanak, vagy egy átlagosan 2 100 EUR értékű képzési utalványt, amely a képzés költségeire fordítható. Az utalvány felhasználható szakképző intézményben, olyan vállalkozásnál, amelynél az elbocsátott munkavállalót felvétel után átképzik, vagy munkahelyi képzést nyújtó cégnél. A munkavállaló dönti el, hogyan használja fel a képzési utalványt, amely szorosan kapcsolódik egyedi pályafutásának új szakaszához. – Posztgraduális oktatás: Azok a munkavállalók, akik felsőfokú végzettségüket egy posztgraduális képzéssel szeretnék kiegészíteni, 6 000 EUR hozzájárulást kapnak a posztgraduális képzés költségeinek teljes/részeleges visszatérítésére. – Vállalkozásösztönzés: Ebbe tartozik képzés és/vagy tanácsadás (coaching) a vállalkozói ötletekkel rendelkező elbocsátott munkavállalóknak az új üzleti tevékenységek megtervezéséhez. Konkrét képzési tevékenységek, mint például tervezés, a megvalósíthatósági tanulmányok elkészítése, üzleti tervek elkészítése, és finanszírozáshoz való hozzájutás olyan munkavállalók számára, akik saját kisvállalkozást szeretnének indítani. – Vállalkozásalapításhoz nyújtott hozzájárulás: Azok a munkavállalók, akik saját kisvállalkozást indítottak, vállalkozásalapításhoz nyújtott hozzájárulásként 5 000 EUR-t kapnak. – Mentorálás a munkaerőpiacra való visszailleszkedést követően: A munkaerőpiacra visszailleszkedett munkavállalókat mentorok segítik annak érdekében, hogy elejét vegyék az új munkakörben esetlegesen felmerülő problémáknak, és megszilárdítsák pozíciójukat. – Foglalkoztatási támogatás: Ebből a támogatásból úgy profitálnak az elbocsátott munkavállalók, hogy megkönnyíti egy másik vállalatnál határozott idejű vagy állandó szerződéssel való ismételt munkába állásukat. Az alkalmazó vállalat 2 000 EUR-t kap minden olyan munkavállaló újrafoglalkoztatásakor, akinek legalább 12 hónapos határozott idejű szerződést kínálnak, és akár 6 300 EUR-t minden olyan újrafoglalkozatott munkavállaló esetében, akit határozatlan idejű szerződéssel alkalmaznak. Amennyiben a határozatlan idejű szerződéssel alkalmazott munkavállaló fogyatékkal élő személy, az újrafoglalkoztatásért járó eredeti összeg 3 000 EUR-val nő. – Különleges kiadásokhoz való hozzájárulás: Ez két fajta hozzájárulást foglal magában 1) Eltartott személyek gondozási költségeihez való hozzájárulás: Amennyiben az eltartott személyeket (gyermekeket, idős vagy fogyatékkal élő személyeket) gondozó munkavállalók részt vesznek az intézkedésekben, az eltartott személyek gondozási költségeihez való hozzájárulásként akár 1 000 EUR juttatásban részesülhetnek. Ennek célja, hogy a munkavállaló fedezni tudja azokat a többletköltségeket, amelyek a képzés vagy egyéb intézkedés igénybevételéből adódnak. 2) Hozzájárulás az utazási költségekhez: Az utazási költségekhez való hozzájárulásként az intézkedésben részt vevő munkavállalóknak vagy visszatérítik utazási költségeiket, vagy egyszeri, 150 EUR és 1000 EUR közötti összeget kapnak, a megtett távolságtól és az intézkedésekben való tényleges részvétellel eltöltött napok számától függően. – Álláskeresési támogatás: Az EGAA intézkedésekben aktívan részt vevő munkavállalók átlagosan 500 EUR álláskeresési támogatásban részesülnek havonta. A támogatást időarányosan számítják ki, annak alapján, hogy a munkavállaló hány napon át vett részt az intézkedésben. – A lakóhely-változtatás következtében felmerülő költségekhez való hozzájárulás: Azok a munkavállalók, akik lakóhely-változtatással járó munkát vállalnak el, 4000 EUR-ig terjedő hozzájárulásban részesülnek a szükséges költségek fedezése céljából. E támogatást a felmerült kiadásokat igazoló dokumentumok bemutatása alapján egyszeri juttatásként folyósítják a munkavállalónak. 21. Az EGAA végrehajtásához kapcsolódó, a kérelemben az 1927/2006/EK rendelet 3. cikke szerint feltüntetett kiadások irányítási és ellenőrzési, valamint tájékoztatási és népszerűsítési tevékenységekre terjednek ki. 22. Az olasz hatóságok által ismertetett, személyre szabott szolgáltatások az 1927/2006/EK rendelet 3. cikkében meghatározott támogatható tevékenységek közé sorolható aktív munkaerő-piaci intézkedéseknek minősülnek. Az olasz hatóságok e szolgáltatások összköltségét 5 676 115 EUR-ra, ebből a személyre szabott szolgáltatásokat 5 458 115 EUR-ra, az EGAA végrehajtásához kapcsolódó kiadásokat pedig 218 000 EUR-ra (az összköltség 3,84 %-ára) becsülik. Az EGAA-ból igényelt teljes hozzájárulás összege 3 689 474 EUR (az összköltségek 65 %-a). Intézkedések || A támogatásra jogosult munkavállalók becsült száma || Becsült költségek (egy támogatásra jogosult munkavállalóra) (EUR-ban) || Összköltség (EGAA és nemzeti társfinanszírozás) (EUR)** Személyre szabott szolgáltatások (az 1927/2006/EK rendelet 3. cikkének első bekezdése) Pályaorientációs tanácsadás és készségek felmérése (Orientamento professonale e bilancio delle competence) || 613 || 470 || 288 232 Kapcsolódó szolgáltatások (Servizi di accompagnamento) || 282 || 351 || 98 982 Az újbóli elhelyezkedéshez és a munkakereséshez nyújtott támogatás (Outplacement e assistenza alla ricerca attiva) || 815 || 655 || 534 115 Szakképzés és a képességek fejlesztése (Voucher formativo / formazione professionalizzante ) || 839 || 2 171 || 1 821 488 Posztgraduális oktatás (Voucher fruizione di master) || 15 || 6 000 || 90 000 Vállalkozásösztönzés (Assistenza all'autoimprenditorialità) || 319 || 421 || 134 200 Vállalkozásalapításhoz nyújtott hozzájárulás (Bonus per la creazione di impressa) || 17 || 5 000 || 85 000 Mentorálás a munkaerőpiacra való visszailleszkedést követően (accompagnamento al lavoro) || 282 || 264 || 74 448 Foglalkoztatási támogatás (Incentivo all'assunzione) || 123 || 5 724 || 704 000 Különleges kiadásokhoz való hozzájárulás (Voucher di conciliazione) || 159 || 815 || 129 650 Álláskeresési támogatás (indennità per la ricerca attiva) || 773 || 1 894 || 1 464 000 A lakóhely-változtatás következtében felmerülő költségekhez való hozzájárulás (Bonus per la mobilità territoriale) || 9 || 3 778 || 34 000 A személyre szabott szolgáltatások részösszege || || 5 458 115 Az EGAA végrehajtásához kapcsolódó kiadások (az 1927/2006/EK rendelet 3. cikkének harmadik bekezdése) Előkészítő tevékenységek || || 21 800 Irányítási tevékenységek || || 94 200 Tájékoztatási és népszerűsítési tevékenységek || || 30 000 Ellenőrzési tevékenységek || || 72 000 Az EGAA végrehajtásához kapcsolódó kiadások részösszege || || 218 000 Becsült költségek összesen || || 5 676 115 EGAA-hozzájárulás (az összköltségek 65 %-a) || || 3 689 474 (*) A tizedes érték elkerülése érdekében a támogatásra jogosult munkavállalóra eső becsült költségeket kerekítették. A kerekítés azonban nincs hatással az egyes intézkedések összköltségére, amely azonos az Olaszország által benyújtott kérelemben szereplő összeggel. (**) A végösszegek a kerekítés miatt nem egyeznek. 23. Olaszország megerősíti, hogy a fent leírt intézkedések kiegészítik a strukturális alapok által finanszírozott intézkedéseket, és hogy a kettős finanszírozás kizárt. Az érintett munkavállalóknak nyújtott, személyre szabott szolgáltatások kezdetének tényleges vagy tervezett időpontja(i) 24. Olaszország 2012. március 15-én kezdte meg az érintett munkavállalók részére az EGAA általi társfinanszírozásra javasolt, koordinált csomagba foglalt, személyre szabott szolgáltatások nyújtását. Ez az időpont tekintendő tehát az EGAA-ból nyújtandó valamennyi támogatásra való jogosultság kezdetének. A szociális partnerekkel folytatott konzultációra irányuló eljárások 25. A nemzeti jogszabályozásban előírtaknak megfelelően, a 18. bekezdésben említett, a rendkívüli vagyonkezelési eljárásra vonatkozó, a szakszervezetekkel történt tárgyalások a Gazdasági Fejlesztési Minisztériumban zajlottak. 26. Irányító hatóságként a Munkaügyi Minisztérium támogatta, hogy az EGAA-t a már meglévő, aktív munkaerő-piaci intézkedések megerősítésére használják. 2011. október 26-án és 2011. november 24-én tartották az EGAA-hoz való hozzáférés kritériumairól és a részt vevő munkavállalók lehetőségeiről szóló prezentációkat. Mindkét találkozón a szakszervezetek széles körben egyetértettek az EGAA-támogatások igénylésével. Ahhoz, hogy az elbocsátott munkavállalókat személyre szabott, valós igényeiket kielégítő intézkedésekkel lehessen támogatni, a tervezési szakaszban kulcsfontosságúnak bizonyult a szakszervezetek szerepe, különösen helyi szinten. Ebben a tekintetben két nemzeti szintű találkozót tartottak a Gazdasági Fejlesztési Minisztériumban, 2012. január 21-én és 2012. május 29-én, valamint egy technikai megbeszélést a Munkaügyi Minisztériumban, 2012. április 12-én. 27. Az olasz hatóságok megerősítették, hogy a nemzeti és uniós jogszabályokban a csoportos létszámleépítések vonatkozásában előírt követelményeket betartották. Tájékoztatás a nemzeti jog alapján vagy kollektív szerződések értelmében kötelezően végrehajtandó intézkedésekről 28. Az 1927/2006/EK rendelet 6. cikkében foglalt kritériumok tekintetében az olasz hatóságok kérelmükben: · megerősítették, hogy az EGAA-ból származó pénzügyi hozzájárulás nem helyettesíti azokat az intézkedéseket, amelyek meghozatala a nemzeti jog vagy kollektív szerződések alapján a vállalatok felelőssége; · bizonyították, hogy az intézkedések az egyes munkavállalóknak nyújtanak segítséget, és nem vállalkozások vagy ágazatok szerkezetátalakítására irányulnak; · megerősítették, hogy a fent említett támogatható intézkedésekre más uniós pénzügyi eszközből nem folyósítanak támogatást. Irányítási és ellenőrzési rendszerek 29. Olaszország tájékoztatta a Bizottságot, hogy az EGAA pénzügyi hozzájárulást a következők igazgatják: a Ministerio del Lavoro e delle Politiche Sociali – Direzione Generale per le Politiche Attive e Passive del Lavoro (MLPS – DG PAPL) lesz az irányító hatóság, igazoló hatóság és ellenőrző hatóság (az MLPS – DG PAPL Ufficio A, mint irányító hatóság; az MLPS – DG PAPL Ufficio B, mint igazoló hatóság, valamint az MLPS – DG PAPL Ufficio C, mint ellenőrző hatóság). Nyolc regionális hatóság (Emilia-Romagna, Lazio, Lombardia, Piemonte, Toszkána, Umbria, Veneto és Szicília) lesz az irányító hatóság közreműködő szervezete. Finanszírozás 30. Olaszország kérelme alapján az összehangolt, személyre szabott szolgáltatási csomaghoz javasolt EGAA-hozzájárulás (beleértve az EGAA végrehajtásához kapcsolódó kiadásokat) 3 689 474 EUR, amely az összköltségek 65 %-át teszi ki. A Bizottság által az alap terhére javasolt forrásallokáció az Olaszország által rendelkezésre bocsátott információkon alapul. 31. Figyelembe véve az EGAA-ból folyósítható pénzügyi hozzájárulásnak az 1927/2006/EK rendelet 10. cikkének (1) bekezdése szerint meghatározott maximális összegét, továbbá az előirányzatok átcsoportosításához megállapított mozgásteret, a Bizottság azt javasolja, hogy a fent említett teljes összeget folyósítsák az EGAA-ból; az összeg a pénzügyi keret 1a. fejezetében különítendő el. 32. A javasolt pénzügyi hozzájárulás összege lehetővé teszi, hogy – az 1927/2006/EK rendelet 12. cikkének (6) bekezdésében szereplő előírás szerint – az év utolsó négy hónapjában az EGAA-ra elkülönített éves maximális összeg több mint 25 %–a továbbra is rendelkezésre álljon támogatások kifizetésére. 33. Az EGAA-ból történő forrásallokációra tett javaslat révén a Bizottság a 2006. május 17-i intézményközi megállapodás 28. pontjának megfelelően kezdeményezi az egyszerűsített háromoldalú egyeztetést annak érdekében, hogy az EGAA igénybevételének szükségességét és az igényelt összeget illetően biztosítsa a költségvetési hatóság két ágának egyetértését. A Bizottság felkéri a költségvetési hatóság két ága közül azt, amelyik a megfelelő politikai szinten előbb jut egyetértésre a forrás igénybevételéről szóló javaslattervezet ügyében, hogy szándékáról értesítse a másik ágat és a Bizottságot. A költségvetési hatóság bármelyik ágának elutasító véleménye esetén hivatalos háromoldalú egyeztetést kell kezdeményezni. 34. A Bizottság a 2013. évi költségvetés kötelezettségvállalási előirányzataiba irányuló külön átcsoportosítási kérelmet nyújt be a 2006. május 17-i intézményközi megállapodás 28. pontjának megfelelően. A kifizetési előirányzatok forrása 35. A kérelemben igényelt 3 689 474 EUR összegre az EGAA költségvetési sorában előirányzott összeg fog fedezetet biztosítani. Javaslat AZ EURÓPAI PARLAMENT ÉS A TANÁCS HATÁROZATA az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodás 28. pontja alapján történő igénybevételéről (Olaszország „EGF/2011/016 IT/Agile” referenciaszámú kérelme) AZ EURÓPAI PARLAMENT ÉS AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i, az Európai Parlament, a Tanács és a Bizottság közötti intézményközi megállapodásra[7] és különösen annak 28. cikkére, tekintettel az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendeletre[8] és különösen annak 12. cikkének (3) bekezdésére, tekintettel az Európai Bizottság javaslatára[9], mivel: (1) Az Európai Globalizációs Alkalmazkodási Alapot (a továbbiakban: EGAA) azzal a céllal hozták létre, hogy kiegészítő támogatást nyújtson azoknak az elbocsátott munkavállalóknak, akik a globalizáció hatására a világkereskedelemben bekövetkezett fő strukturális változások következtében veszítették el munkájukat, és segítse őket a munkaerőpiacra történő ismételt beilleszkedésben. (2) A 2009. május 1-jétől 2011. december 30-ig benyújtott kérelmek tekintetében az EGAA hatálya kibővült az olyan munkavállalók támogatásával, akik közvetlenül a pénzügyi és gazdasági világválság miatt veszítették el állásukat. (3) A 2006. május 17-i intézményközi megállapodás az EGAA igénybevételét évi 500 millió EUR felső korlátig engedélyezi. (4) Olaszország az Agile S.r.l vállalatnál történt elbocsátásokra tekintettel 2011. december 30-án az EGAA igénybevételére irányuló kérelmet nyújtott be, majd 2012. október 2-ig további információval egészítette ki azt. A kérelem eleget tesz az 1927/2006/EK rendelet 10. cikkében a pénzügyi hozzájárulások meghatározására vonatkozóan megállapított követelményeknek. A Bizottság ezért 3 689 474 EUR rendelkezésre bocsátására tesz javaslatot. (5) Az EGAA-t ezért igénybe kell venni az Olaszország által benyújtott kérelem alapján történő pénzügyi hozzájárulás folyósítása érdekében. ELFOGADTÁK EZT A HATÁROZATOT: 1. cikk Az Európai Unió 2013. évi általános költségvetésének keretein belül az Európai Globalizációs Alkalmazkodási Alapból (EGAA) 6 838 650 EUR összeget vesznek igénybe kötelezettségvállalási és kifizetési előirányzatok formájában. 2. cikk Ezt a határozatot az Európai Unió Hivatalos Lapjában kell kihirdetni. Kelt Brüsszelben, -án/-én. Az Európai Parlament részéről a Tanács részéről az elnök az elnök [1] HL C 139., 2006.6.14., 1. o. [2] HL L 406., 2006.12.30., 1. o. [3] Az 1927/2006/EK rendelet 3. cikke harmadik bekezdésének megfelelően. [4] Assinform – Italian Association of Information & Communications Technologies (www.assinform.it) [5] COM(2010) 685 végleges. [6] Regione Emilia-Romagna – Direzione Regionale Cultura, Formazione e Lavoro – Servizio Lavoro, Regione Lazio – Direzione Regionale Formazione e Lavoro – Dipartimento Programmazione Economica e Sociale, Regione Lombardia – Direzione Generale Occupazione e Politiche del Lavoro – Unità organizzativa Lavoro – Struttura Tutela del lavoro e interventi per il reimpiego, Regione Piemonte – Direzione Istruzione, Formazione Professionale e Lavoro - Settore Politiche per l'Occupazione e per la Promozione dello Sviluppo Locale, Regione Siciliana – Assessorato Regionale della Famiglia, delle Politiche Sociali e del Lavoro – Dipartimento Lavoro; Regione Toscana – Direzione Generale Competitività del Sistema Regionale e Sviluppo delle Competenze – Settore Lavoro, Regione Umbria – Direzione Regionale Programmazione, Innovazione e Competitività dell'Umbria – Ambito di Coordinamento: Impresse e Lavoro and Regione Veneto – Direzione Lavoro. [7] HL C 139., 2006.6.14., 1. o. [8] HL L 406., 2006.12.30., 1. o. [9] HL C […], […], […]. o.